Title: ประกาศกรมอุทยานแห่งชาติ สัตว์ป่า และพันธุ์พืช เรื่อง เหตุอันควรสงสัยและการนำเอกสารหรือหลักฐานมาพิสูจน์ พ.ศ. 2558

ประกาศกรมอุทยานแห่งชาติ สัตว์ป่า และพันธุ์พืช

ประกาศกรมอุทยานแห่งชาติ
สัตว์ป่า และพันธุ์พืช
เรื่อง
เหตุอันควรสงสัยและการนำเอกสารหรือหลักฐานมาพิสูจน์
พ.ศ. ๒๕๕๘

อาศัยอำนาจตามความในมาตรา ๑๙ วรรคสาม แห่งพระราชบัญญัติงาช้าง พ.ศ.
๒๕๕๘ อธิบดีกรมอุทยานแห่งชาติ สัตว์ป่า และพันธุ์พืช ออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมอุทยานแห่งชาติ สัตว์ป่า และพันธุ์พืช เรื่อง
เหตุอันควรสงสัยและการนำเอกสารหรือหลักฐานมาพิสูจน์ พ.ศ. ๒๕๕๘

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  เหตุอันควรสงสัย
ได้แก่
(๑) เอกสารหลักฐานเกี่ยวกับงาช้างมีข้อพิรุธ เช่น มีการปลอมแปลง
แก้ไข ลบเลือนหรือมีรายละเอียดต่าง ๆ
ที่ไม่ชัดเจนหรือไม่สอดคล้องกับสภาพของงาช้างนั้น
(๒) ลักษณะ ขนาด น้ำหนัก รูปร่าง จำนวน
ไม่สอดคล้องกับบัญชีชนิดและจำนวนของงาช้างข้อชี้แจง หรือเอกสารการได้มาซึ่งงาช้างนั้น
(๓)
มีการแจ้งเหตุหรือมีข้อร้องเรียนที่มีผู้แจ้งหรือผู้ร้องเรียนชัดเจนสามารถตรวจสอบได้และมีข้อมูลหรือมีพยานหลักฐานที่น่าเชื่อถือ
(๔)
มีข้อมูลหรือมีพยานหลักฐานที่น่าเชื่อถือที่ได้มาจากการสืบสวนของเจ้าหน้าที่ที่เกี่ยวข้องว่างาช้างนั้นมิใช่งาช้างที่ได้มาจากช้างตามกฎหมายว่าด้วยสัตว์พาหนะ

ข้อ ๔  ในกรณีที่ตรวจพบหรือมีเหตุอันควรสงสัยภายหลังจากการรับแจ้งการครอบครองว่างาช้างใดมิใช่งาช้างที่ได้มาจากช้างตามกฎหมายว่าด้วยสัตว์พาหนะ
ให้อธิบดีมีหนังสือแจ้งให้ผู้ครอบครองนำเอกสารหรือหลักฐานมาพิสูจน์ได้ว่างาช้างในความครอบครองของตนนั้นเป็นงาช้างตามกฎหมายว่าด้วยสัตว์พาหนะ

ข้อ ๕  ให้ผู้ครอบครองงาช้างนำเอกสารหลักฐานที่เกี่ยวข้องมาพิสูจน์
โดยให้แจ้งเป็นหนังสือต่ออธิบดีหรือต่อพนักงานเจ้าหน้าที่ซึ่งอธิบดีมอบหมายตามกำหนดระยะเวลาและสถานที่ตามที่ระบุไว้ในหนังสือแจ้ง
 ทั้งนี้
หากอธิบดีพิจารณาแล้วเห็นว่ายังไม่ชัดเจนเพียงพอว่างาช้างนั้นเป็นงาช้างตามกฎหมายว่าด้วยสัตว์พาหนะ
อธิบดีอาจพิจารณาสั่งให้ผู้ครอบครองดำเนินการพิสูจน์งาช้างดังกล่าวโดยวิธีการตรวจสอบรหัสพันธุกรรม
(DNA) ต่อไป

ประกาศ
ณ วันที่ ๒๒ มกราคม พ.ศ. ๒๕๕๘
นิพนธ์
 โชติบาล
อธิบดีกรมอุทยานแห่งชาติ
สัตว์ป่า และพันธุ์พืช

ปริยานุช/ผู้จัดทำ
๒๙ มกราคม ๒๕๕๘

วิศนี/ผู้ตรวจ
๔ กุมภาพันธ์
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๒ ง/หน้า ๒๒/๒๗ มกราคม ๒๕๕๘